**Η ΕΠΑΝΑΣΤΑΣΗ ΣΤΗ ΣΤΕΡΕΑ ΕΛΛΑΔΑ ΕΝ. Γ – ΚΕΦ.4**

1. **Ποιες ήταν οι δυσκολίες για την εξέγερση στη Στερεά Ελλάδα (Ρούμελη);**

Ήταν **αραιοκατοικημένη** κυρίως στα δυτικά, οι **πρόκριτοι δεν είχαν πολιτική εμπειρία**, υπήρχαν πολλοί **Οθωμανοί κάτοικοι και στρατιώτες** στην Εύβοια και στη Λαμία. Επίσης, ο πολύ ικανός Χουρσίτ Πασάς βρισκόταν κοντά, στην Ήπειρο, για να τιμωρήσει τον Αλή Πασά των Ιωαννίνων. Υπήρχαν όμως φημισμένοι κλέφτες και αρματολοί.

1. **Πότε ξεκίνησε η επανάσταση στη Στερεά Ελλάδα; Ποιες μάχες ήταν πολύ σημαντικές;**

Η **επανάσταση στη Στερεά Ελλάδα ξεκίνησε το Μάρτιο του 1821** και από τις συγκρούσεις με τον οθωμανικό στρατό ξεχωρίζουν **η μάχη στην Αλαμάνα,** όπου βρήκε φρικτό θάνατο ο Αθανάσιος Διάκος και **η μάχη στο Χάνι της Γραβιάς,** στην οποία διακρίθηκε ο Οδυσσέας Ανδρούτσος.

1. **Τι γνωρίζεις για τη μάχη στην Αλαμάνα;**

Ο Χουρσίτ στέλνει τον Ομέρ Βρυώνη και τον Κιοσέ Μεχμέτ να σταματήσουν την Επανάσταση στη Ρούμελη. Οι οπλαρχηγοί **Πανουργιάς, Δυοβουνιώτης και Αθανάσιος Διάκος** αποφάσισαν να τον αντιμετωπίσουν στην ξύλινη **γέφυρα της Αλαμάνας** (Σπερχειός ποταμός), κοντά στις Θερμοπύλες.

Το πρωί της **23ης Απριλίου** οι Τούρκοι επιτίθενται ταυτόχρονα και στα τρία σώματα των επαναστατών. Ο Πανουργιάς και ο Δυοβουνιώτης υποχρεώνονται να υποχωρήσουν, ενώ ο Διάκος αρνείται να φύγει και να σωθεί. Κατά τη διάρκεια της μάχης, το σπαθί του σπάει κι ένα εχθρικό βόλι τον τραυματίζει στον δεξιό ώμο. Ορμούν στο χαράκωμά του και τον συλλαμβάνουν. Στις **24 Απριλίου**, ο αιχμάλωτος Αθανάσιος Διάκος μεταφέρεται στη Λαμία. Ο Ομέρ Βρυώνης του προτείνει να του χαρίσει τη ζωή αν πάει στο στρατό τους. Ο Διάκος αρνείται: «*Εγώ Γραικός γεννήθηκα, Γραικός θε να πεθάνω*». Εκτελέστηκε (σουβλίστηκε) την ίδια μέρα.

1. **Τι γνωρίζεις για τη μάχη στο Χάνι της Γραβιάς;**

Με τη μάχη αυτή οι Έλληνες πήραν εκδίκηση για το θάνατο του Διάκου αντιμετωπίζοντας με επιτυχία τους Τούρκους. Στις **8 Μαΐου του 1821 ο Οδυσσέας Ανδρούτσος κλείστηκε στο χάνι με 118 άνδρες**, ενώ οι **Πανουργιάς και Δυοβουνιώτης οχυρώθηκαν στα γύρω υψώματα**. Το βράδυ που σταμάτησε η μάχη **οι απώλειες για τους Τούρκους ήταν μεγάλες**, ενώ ελάχιστες ήταν για τους Έλληνες. Λίγο πριν ξημερώσει και ενώ ο Ομέρ Βρυώνης περίμενε να έρθουν κανόνια από τη Λαμία, ο Ανδρούτσος και οι άνδρες του κατάφεραν να περάσουν ανάμεσα από τους Τούρκους και να ξεφύγουν χωρίς να γίνουν αντιληπτοί.

1. **Ποια η σημασία της μάχης αυτής για τον Αγώνα;**

Η μάχη στο χάνι της Γραβιάς ανέκοψε την πορεία του οθωμανικού στρατού προς την Πελοπόννησο και τόνωσε το ηθικό των εξεγερμένων Ελλήνων.

**ΕΡΓΑΣΙΑ ΣΤΟ ΤΕΤΡΑΔΙΟ**

Με ποια επιχειρήματα προσπαθεί ο Οδυσσέας Ανδρούτσος να πείσει τους κατοίκους του Γαλαξιδίου να ξεσηκωθούν; (Διάβασε την πηγή 1 σελ.88)